《七言送句谌通判颍川》
宋代·沈遘

朝驱款段北省客，莫驾屏星州治中。朱颜绿发出尘土，长缨高盖生清风。

彼都之胜实乐国，颍汝交贯淮波通。使子乞得一麾去，宁复汲汲须江东。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。